SUN เด้ง 6% ลุ้นกำไร Q4/64 แตะ 54 ลบ. จับตาปี 65 โตต่อ โบรกฯชูเป้า 8.40 บ.
SUN ดีด 6% ลุ้นกำไร Q4/64 แตะ 54 ลบ. โบรกฯชี้กำไรปี 65 โต 46% จากการขยายกำลังผลิตสินค้า Ready-to-Eat และคาดรับผลบวกจากการอ่อนค่าของค่าเงินบาทในปีนี้หนุน เคาะเป้า 8.40 บ.
10 ก.พ. 2565

ผู้สื่อข่าวรายงานว่าวันนี้ (10 ก.พ. 2565) ราคาหุ้นบริษัท ซันสวีท จำกัด (มหาชน) หรือ SUN ณ เวลา 15:04 น. อยู่ที่ระดับ 6.50 บาท เพิ่มขึ้น 0.35 บาท หรือ 5.69% โดยทำจุดสูงสุดที่ 6.60 บาท และทำจุดต่ำสุดที่ 6.15 บาท ด้วยมูลค่าการซื้อขาย 52.31 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (7 ก.พ. 2565) ว่า ทางฝ่ายวิจัยประเมินกำไรไตรมาส 4/2564 ที่ 54 ล้านบาท เติบโต 36% จากงวดเดียวกันของปีก่อน และคาดกำไรปี 2565 โตต่ออีก 46% จากงวดเดียวกันของปีก่อน จากการขยายกำลังผลิตสินค้า Ready-to-Eat และคาดรับผลบวกจากการอ่อนค่าของค่าเงินบาทในปีนี้ (SUN มีรายได้จากการส่งออก &gt;80%) อีกทั้ง Forward PE ปี 2565 คาดจะลดลงเหลือ 13.90 เท่า ต่ำกว่าค่าเฉลี่ยในอดีตที่ +/- 18.40 เท่า แนะนำราคาเป้าหมาย 8.40 บาท